Le Roux betaal prys vir gesukkel

Willie le Roux se dae as die Springbokheelagter is straks getel. Sy weglating uit die Springbokgroep vir die komende toetse in die Rugbykampioenskap kan een van ’n hele paar skokke wees.

Le Roux het in 2013 sy toetsbuiging gemaak en sy opwindende hardloopspel en vermoë om gapings te skep, het daartoe gelei dat hy in 2014 onder die vyf finaliste was om as die Internasionale Rugbyraad se speler van die jaar aangewys te word.

Sedertdien het Le Roux wisselvallig en onafgerond vertoon en veral sy verdediging was meestal ’n swakheid. Sy skielike opkoms in Springbokrugby kan nou net so vinnig stotter wanneer die Springbokgroep van 31 spelers volgende naweek aangekondig word.

Rapport verneem dat Le Roux eersdaags Japan toe vlieg om hom by die klubspan Canon ­Eagles aan te sluit.

Ruan Combrinck, wat in sy twee toetse teen Ierland in Junie die verbeelding aangegryp het, kan dalk die Springbokafrigter, Allister Coetzee, se keuse op heelagter wees. Coetzee kan in dié posisie met sy keuses verras.

Twee ander groot verrassings kan die insluiting wees van die twee Leeus Jaco van der Walt en Dylan Smith.

Van der Walt speel meestal van die bank af vir die Leeus as Elton Jantjies se plaasvervanger.

Smith het as loskopstut groot opgang gemaak en word as ’n toekomstige Bok gereken. Hy het sy kleim met sy goeie skrumwerk afgesteek.

Van der Walt kan sy insluiting te danke hê aan April wat nie kon oortuig nie. Ander losskakels soos Marnitz Boshoff en Handré Pollard is beseer. Die ervare ­Morné Steyn is ook nie meer deel van die Bokke se langtermynplanne nie.

Coetzee se kiesbeleid stel plaaslike spelers eerste. Sou hy meen daar is steeds leemtes in sekere posisies, sal hy oorsese spelers kies.

Van die vernaamste ander skuiwe wat aan die Bokgroep verwag word, is:

Johan Goosen sal ná sy droomseisoen vir Racing Métro die eerste keer sedert sy laaste toets in 2014 teen Italië weer vir die Bokke speel. Dis nog onseker in watter posisie hy oorweeg word.

Verskeie sewesspelers soos Francois Hougaard, Seabelo Senatla, Juan de Jongh en Cheslin Kolbe vorm deel van die Bokafrigter se toekomsplanne.

Coetzee sal weens die beserings van eerstekeusespelers soos Frans Malherbe en Siya Kolisi verskeie noodgedwonge veranderinge moet aanbring.

Met Kolisi en Marcell Coetzee se beserings is Sikhumbuzo ­Notshe en Oupa Mohojé albei sterk kandidate om in die Bokgroep te wees. Heinrich Brüssow se naam is ook weer skielik prominent as sesflank op die kortlys van plaasvervangers.

Beseerdes soos Pollard, Pat Lambie, Jan Serfontein en Lood de Jager sal volgende week ’n oefenkamp in Stellenbosch bywoon waar hul herstel gemonitor sal word.